Даима а цу хьокъехь кхел гуллучу хенахь хуьлуш ма-хиллара, инзаре дукха хаамийн гIирсийн векалш а гулбеллера цигахь. Кхин а дукха бара и гIуллакх толлуш йолу чоь ларъеш болу герзех боьттина болу полисхой. ГIуллакх юхалуьстуш йолчу кхелахочо ХIабл Шарлоттес билгалдаьккхира, и зулам цхьана Исраиловна дуьхьала дина ца Iаш, йоллучу Европерчу нохчийн мухIажаршна кхерам тасса а, ткъа иштта Австри пачхьалкхана дуьхьала дина а хиларна, хIоразза а Iаламат баккхийчу кхерамазалла ларъяран белхашца доьзна хуьлу и таллар, аьлла. МухIажар вен тоба вовшахтоьхна а, царна куьйгалла дина а ларалуш волчу Эдилов Рамзанан шиъ адвокат вара кхелехь. Царех цхьамма, Ибнер Дитера, шен къамелехь билгадаьккхира, Эдиловс шен бехкана керисталла деш хилар. Цуо иштта тидаме диллира, нагахь санна, иза боккъал а бехке хиллехь, вада йиш ма яра цуьнан, Исраиловна герз тоьхна волу Богатыров ма-ваддара, аьлла.